Hei, denne artikkelen er over ett år gammel og kan inneholde utdatert informasjon

(Dagbladet): Dagbladet allierte seg med gull- og sølvvinneren i kaffesmaking fra årets NM i Kaffekunst, Ingrid Aas og Simo Kristidhi, for å finne ut hvilke poser med traktekaffe du bør ta med deg hjem fra dagligvarebutikken neste gang det er tid for kaffekos.

TESTPANEL: Simo Kristidhi og Ingrid Aas i gang med blindsmakingen av filtermalt kaffe. Vis mer

Nordmenn er på verdenstoppen i kaffeforbruk. Bare finnene drikker mer kaffe enn oss. Så, hvordan står det til med kaffen vi har i butikkene?

Smakspanelet fant store variasjoner i hver av de tre kaffekategoriene som ble testet. Rema 1000 gikk av med en soleklar seier i gruppen kaffe under 20 kroner, mens Evergood utmerket seg positivt blant bestselgerne. I gruppen mørkbrent kaffe var det Frieles Café Noir Dark Fusion som fikk høyest score.

TESTPANELET Ingrid Aas vant førsteplassen i NM i Kaffekunst 2017 i disiplinen Cup Tasting (blindsmaking av traktekaffe). Til daglig jobber hun som driftssjef i kaffebarkjeden Kaffebrenneriet AS. Simo Kristidhi vant andreplassen i NM i Kaffekunst 2017 i disiplinen Cup Tasting (blindsmaking av traktekaffe). Til daglig jobber han som brenneriansvarlig hos kaffeleverandøren Solberg & Hansen.

Kaffen som ble smakt i testen ble brygget etter alle kunstens regler hos Norsk Kaffeinformasjon, kaffenæringens nøytrale faginstans.

BESTSELGERNE

Kjeldsberg filtermalt, 26,90 (250 g)

Smaksbeskrivelse på posen:

«Våre beste kaffesorter fra Brasil, Colombia, Sentral-Amerika og Afrika. Perfekt komponert for å gi en nydelig smaksharmoni.»

Panelets kommentar:

- Bittersøt og karamellisert i retning av tresmak. Ikke særlig kompleks. Veldig mørkbrent og endimensjonal.

Terningkast 2

Coop Kaffe Blå Filtermalt, kr 35,90 (250 g)

Smaksbeskrivelse på posen:

«Fyldig og aromatisk, laget av vaskede arabicabønner. Medium brenningsgrad.»

Panelets kommentar:

- Småsur smak preget av ufrisk syre. Litt lite intens. Blomster i duften. Helt grei kaffe.

Terningkast 3

Friele Frokostkaffe Original, kr 37,90 (250 g)

Smaksbeskrivelse på posen:

«En nøye utvalgt blanding av kaffetyper, hovedsakelig fra Brasil, garanterer en rund og fyldig kaffe med lang ettersmak.»

Panelets kommentar:

- Intens, søt duft med nyanser av kirsebær og sjokolade. Litt for mørkt brent, og en anelse bitre og urene toner. Kraftig og sødmefylt smak.

Terningkast 4

Evergood Classic, kr 36,90 (250 g)

Smaksbeskrivelse på posen:

«En nøye utvalgt blanding der vi henter en søtlig syrlighet fra Kenya, mens bønner fra Colombia bidrar med silkemyk balanse, god fylde og en lang elegant ettersmak.»

Panelets kommentar:

- Saftig og søt, med mye frukt og bær i smaken. Behagelig, kremet munnfølelse. Kompleks og rund. En veldig balansert kaffe.

Terningkast 5

DUFTEN AV KAFFE: Kaffens aroma er også viktig for smaksopplevelsen. Her lukter Simo og Ingrid på fire av kaffetypene som står på flest norske frokostbord. Vis mer

BILLIGKAFFE

Ambero kaffe, kr 12,80 (250 g)

Beskrivelse på posen:

«En blanding bestående av spesielt utvalgte kaffesorter. Regelmessig kvalitetskontroll sørger for jevn og god kaffekvalitet.»

Panelets kommentar:

- Flat og livløs kaffe med brent smak av kull. All opprinnelig fruktighet er brent bort. Søtlig aroma som forsvinner med en gang du smaker på den den.

Terningkast 1

Xtra Kaffe Filtermalt, kr 13,50 (250 g)

Beskrivelse på posen:

«En blanding av arabica og robusta kaffe fra Brasil, Sentral-Amerika, Afrika og Asia i varirerende mengdefohold. Lysbrent.»

Panelets kommentar:

- Den smaker papp. Kraftig, uren og alt for bitter og metallisk robustasmak. Popcornaktig og nøttete duft.

Terningkast 2

BLOMST ELLER NØTT? Kaffeproffen Ingrid Aas prøver å skille mellom duftnyansene. Vis mer

Intenso Kaffe, kr 12,80 (250 g)

Smaksbeskrivelse på posen:

«Består av en blanding av utvalgte kaffesorter som gir kaffen en harmonisk og ekte kaffesmak.»

Panelets kommentar:

- Her er vi i bunnsjiktet av hva man får kjøpt. Duften er søt og avslører at bønnene en gang har inneholdt noe blomsteraktig som dessverre er ødelagt i brenningen. Sur og bitter smak.

Terningkast 2

SLIK TESTET VI Vi kjøpte kaffen i de store dagligvarekjedene, og delte produktene i tre kategorier: Fire bestselgende produkter, fem produkter til under kr 20 og seks produkter av det mørkbrente slaget. Smakspanelet testet alle produktene blindt, det vil si at de ikke fikk vite noe om opphavet til produktet før etter smakingen.

Cirkel Kaffe, kr 18,90 (250 g)

Smaksbeskrivelse på posen:

«Består av en blanding av utvalgte kaffesorter som gir kaffen en harmonisk og ekte kaffesmak.»

Panelets kommentar:

- Grei kaffe. Middels frisk smak med litt sødme i smaken, som går over i surhet. En litt uinteressant midt på treet-kaffe.

Terningkast 3

Rema 1000 Filtermalt kaffe, kr 19,90 (250 g).

Smaksbeskrivelse på posen:

«100% Arabica. Arabicabønner gir en fyldig og aromatisk kaffe av ypperste kvalitet. Brenningsgrad middels.»

Panelets kommentar:

- Her er det gode råvarer! Solbæraktig duft og fruktig sødme i smaken. Veldig mørkbrent, dessverre. Det ødelegger en del. Men dette produktet skiller seg klart og positivt ut i denne kategorien kaffe.

Terningkast 5

MØRKBRENT KAFFE

Evergood Darkroast, kr 38,90 (250 g).

Smaksbeskrivelse på posen:

«En mørkere brent kaffe med kraftig aroma og kontinentalt preg.»

Panelets kommentar:

- Ganske kraftig på duft. Alt for bittersøte og brente toner. Middels fruktig, men alt for bitter smak. Veldig mørk.

Terningkast 1

Zoegas Skånerost, kr 69,00 (500 g).

Smaksbeskrivelse på pakken:

«Kraftig og smaksrik mörkrost. Behagelig fruktighet og toner av mørke bær.»

Panelets kommentar:

- Veldig metallisk smak og aroma. Ubehagelig bitterhet i smaken, som legger seg på siden av tungen. Svært karamellisert.

Terningkast 1

Coop Mørkbrent Continental, kr 44,50 (250 g).

Smaksbeskrivelse på posen:

«Førsteklasses arabicakaffe med kraft og fylde»

Panelets kommentar:

- Sur! Lav intensitet og middels fruktig på smak, men ubehagelig syre trekker ned. Litt sjokolade i duften.

Terningkast 2

Ali Mørkbrent, kr 19,90 (250 g).

Smaksbeskrivelse på posen:

«Litt mørkere brent, noe som gir kaffen et kontinentalt preg med litt bittersøt og relativt kraftig smak og aroma.»

Panelets kommentar:

- Litt mer kompleksitet enn hos noen av de andre. Melkesjokoladesødme i smaken, men samtidig alt for mørk og bitter. En kaffe som mangler balanse.

Terningkast 3

Kjeldsberg Mørkbrent, kr 29,90 (250 g).

Smaksbeskrivelse på posen:

«Rund og fyldig kaffe med god sødme.»

Panelets kommentar:

- Litt metallisk i smaken, men ikke like ubehagelig bitter som noen av de andre. Det er heller sødme som dominerer. Duften er både søt og bitter. Litt anonym og kjedelig kaffe.

Terningkast 3

Friele Café Noir Dark Fusion, kr 39,50 (250 g).

Smaksbeskrivelse på posen:

«En mørkbrent og fyldig kaffe, med hint av sjokolade og tropisk frukt.»

Panelets kommentar: - Litt lysere og livligere i smaken enn de andre i denne kategorien. Her kjenner man et hint av blomster, og ikke bare mørke toner. God aroma av søt frukt og nøtt. En helt ok kaffe.

Terningkast 4